Umbrella e kgathala ka matshelo a batho - Boko
Moeteledipele wa phathi ya Umbrella for Democratic Change (UDC) Rre Duma Boko o kopile batlhophi ba Letlhakeng/Lephepe go itsaya ka tlhoafalo le go rekegela seriti sa bone. A re ba tlhoka kemedi e e kgathalang ka matshelo a batho, selo se phathi ya gagwe e dumelang mo go sone. Fa a rola ntlhopheng wa bopalamente Rre Ontatlhile Selatlho le bontlhopheng ba makhanselara ba kgaolo eo ka Matlhatso kwa Letlhakeng Rre Boko o ne a re ba ka fetola matshelo a bone ka go tlhopha baemi ba phathi beke e e tlang. Moeteledipele wa UDC o tlhalositse gore o tshwentswe ke gore Letlhakeng/Lephepe e aparetswe ke lehuma le le ngomolang pelo e bile morafe wa kgaolo eo bontsi ga o bereke. Rre Boko o ne a supa gore ga go na Motswana ope yo o tshwanetseng go sotlega kgotsa go tlhoka tiro mo lefatsheng leno, ka le humile bobe. A re go le gantsi bagolo ba sotlegela kwa Ipelegeng ba duelwa dituelo tse di kwa tlase. Moeteledipele wa UDC o ne a re fa ba tsaya puso, bagolo ba tlaa atswiwa ka P1 500 kgwedi le kgwedi. O tsweletse a re mo pusong e e tlaa bong e eteletswe pele ke phathi ya gagwe bagolo bao ba tlaa nna kwa malwapeng ba tlhokomela bana ba bana. O ne a supa gape gore babereki ba lefatshe leno ba duelwa dituelo tsa bokgoba. Rre Boko a re babereki ba tshwanetswe ke dituelo tse di fang seriti, ke ka moo phathi ya gagwe e solofetsang go duela babereki madi a a seng kwa tlase ga ga P3 000 gore bone ba ba kwa tlase ba kgone go itshetsa. Ya re fa a laya bontlhopheng, Rre Boko a gatelela gore kgaolo e tlhoka kemedi e e kgathalang ka matshelo a batho.  A re phathi ya gagwe e gatelela gore ga o kake wa tlhabolola lefatshe o sa tlhabolola motho. O laetse bontlhopheng gore ba tshwanetse go ya go emela dikeletso tsa batho. A re moeteledipele ga a boi, ga e re a kopana le dikgwetlho a bo a sia. A re moeteledipele wa motia ke yo o emelelanang le dikgwetlho. Fa a tswa la gagwe, Rre Selatlhwa o supile fa a amogela thomo e bile a tlaa dira ka gotlhe go emela dikeletso tsa batho ba kgaolo. 